*"Службени гласник РС", бр. 8/2012, 11/2013, 15/2016*

На основу члана 24. Закона о младима ("Службени гласник РС", број 50/11),

Министар омладине и спорта доноси

**ПРАВИЛНИК**

**о финансирању и суфинансирању програма и пројеката од јавног интереса у областима омладинског сектора**

***Члан 1.***

Овим правилником прописује се начин одобравања програма и пројеката од јавног интереса у областима омладинског сектора (у даљем тексту: програми и пројекти) и доделе средстава, изглед и садржина обрасца за конкурисање и документација која се уз предлог програма или пројекта подноси, садржина и изглед извештаја о реализацији програма и пројеката и начин праћења реализације одобрених програма и пројеката.

***Члан 2.***

Распоред и коришћење средстава за програме и пројекте врши се у складу са законом, овим правилником и планом извршења буџета за текућу буџетску годину министарства надлежног за послове омладине (у даљем тексту: Министарство).

***Члан 3.***

Средства за финансирање или суфинансирање програма и пројеката додељују се на основу јавног конкурса (у даљем тексту: конкурс).

***Члан 4.***

Право да конкуришу за доделу средстава за финансирање или суфинансирање програма и пројеката имају удружења младих, удружења за младе и њихови савези, локалне самоуправе и установе, научноистраживачки институти и друга правна лица са седиштем у Републици Србији (у даљем тексту: носиоци програма и пројеката), у складу са чланом 21. став 1. Закона о младима ("Службени гласник РС", број 50/11 - у даљем тексту: Закон).

Удружења младих, удружења за младе и њихови савези остварују право из става 1. овог члана под условом да су уписани у Јединствену евиденцију удружења младих, удружења за младе и њихових савеза (у даљем тексту: Јединствена евиденција).

Носиоци програма и пројеката морају испуњавати услове из члана 22. ст. 1. и 2. Закона.

***Члан 5.***

Текст конкурса се објављује у најмање једном од дневних листова који излазе на територији целе Републике Србије, као и на званичној интернет презентацији Министарства, а саставни део сваког конкурса чине Смернице, које утврђује Министарство, и које се објављују на званичној интернет презентацији Министарства.

Смерницама се нарочито одређују:

1) циљеви конкурса;

2) ближи услови конкурса;

3) елементи предлога програма и пројеката и начин њиховог вредновања;

4) рок и начин пријављивања на конкурс.

Рок за конкурисање не може бити краћи од 15 дана од дана објављивања конкурса у дневном листу.

***Члан 6.***

Носиоци програма и пројеката из члана 4. став 1. овог правилника подносе пријаву за конкурисање, на Обрасцу ОПК - Пријава за конкурс за финансирање и суфинансирање програма и пројеката од јавног интереса у областима омладинског сектора (у даљем тексту: Пријава), који је одштампан уз овај правилник и чини његов саставни део.

Пријава се преузима у просторијама или на званичној интернет презентацији Министарства.

За тачност и истинитост података наведених у Пријави одговорно је лице које потписује Пријаву.

Уз Пријаву се достављају и:

1) предлог програма или пројекта са прилозима;

2) обавештење о успешном пријему пореске пријаве за обрачун пореза на добит правних лица које Пореска управа доставља пореском обвезнику (достављају само удружења младих, удружења за младе и њихови савези за доспеле обавезе);

3) изјава заступника удружења младих, удружења за младе и њихових савеза да је испуњена доспела обавеза доставе редовног годишњег финансијског извештаја;

4) изјава заступника удружења младих, удружења за младе и њихових савеза да ли су раније коришћена средства буџета Републике Србије и ако јесу, да ли су испуњене уговорне обавезе;

5) изјава заступника удружења младих, удружења за младе и њихових савеза да није било промена података уписаних у јединствену евиденцију или да је Министарству поднета пријава за упис промене евидентираних података;

6) изјава заступника јединице локалне самоуправе да иста има основану канцеларију за младе.

***Члан 7.***

Министар надлежан за послове омладине (у даљем тексту: министар) решењем образује

посебну радну групу - Комисију за стручни преглед поднетих предлога програма и пројеката за финансирање програма и пројеката од јавног интереса у областима омладинског сектора (у даљем тексту: Комисија).

Комисија има пет чланова, од којих су три члана представници запослених у Министарству.

Комисија обавља стручни преглед и вреднује предложене програме и пројекте, у складу са условима и критеријумима наведеним у Закону, овом правилнику и конкурсу и доставља министру предлог за одобрење програма или пројекта.

Ради потпунијег сагледавања квалитета предлога програма и пројеката Комисија може тражити појашњења предлога програма и пројекта и/или обавити интервју са подносиоцем програма и пројекта.

Комисија може подносиоцу програма или пројекта предложити корекције предлога програма или пројекта у делу који се односи на средства потребна за реализацију програма или пројекта за оне програме и пројекте који остваре најмање 50% од укупног броја бодова у складу са Смерницама из члана 5. став 1. овог правилника предвиђеним конкурсом на основу којег се подноси предлог програма или пројекта.

Министарство обезбеђује услове за рад Комисије.

***Члан 8.***

Приликом стручног прегледа и вредновања предложених програма и пројеката Комисија утврђује предлоге за одобрење програма или пројекта на основу:

1) повезаности резултата и ефеката програма или пројекта са циљевима конкурса;

2) капацитета носиоца програма или пројекта;

3) садржаја и изводљивости предлога програма или пројекта;

4) обухвата и критеријума укључености циљне групе;

5) одрживости и иновативности програма или пројекта;

6) сврсисходности и рационалности трошкова програма или пројекта;

7) видљивости програма или пројекта;

8) успешности у реализацији претходних програма или пројеката које је финансирало Министарство.

Комисија неће прегледати и вредновати неблаговремене и непотпуне пријаве, као ни програме и пројекте носиоца који нису испунили доспелу обавезу доставе редовног годишњег финансијског извештаја или доспеле уговорне обавезе за коришћена средства буџета Републике Србије.

***Члан 9.***

На основу предлога Комисије, министар одлучује о избору програма и пројеката који се финансирају из средстава буџета Републике Србије и висини средстава по одобреном програму и пројекту.

***Члан 10.***

Средства која се у складу са овим правилником одобре за реализацију конкретног програма или пројекта могу се користити искључиво за реализацију тог програма или пројекта, у складу са уговором који се закључује између Министарства и носиоца програма или пројекта (у даљем тексту: уговор).

Уговором се уређују међусобна права, обавезе и одговорности уговорних страна, а нарочито: назив одобреног програма или пројекта; време реализације програма или пројекта; висина додељених средстава; начин праћења реализације програма или пројекта; обавезе носиоца програма или пројекта у погледу реализације и подношења извештаја о реализацији програма или пројекта.

Одобрени програм или пројекат, са свим прилозима, саставни је део уговора.

***Члан 11.***

Министарство на званичној интернет презентацији ставља на увид јавности: списак свих учесника на конкурсу, као и списак одобрених програма или пројеката са износом одобрених средстава у року од 15 дана од дана доношења одлуке из члана 9. овог правилника.

***Члан 12.***

Ради осигурања квалитета реализације одобрених програма и пројеката Министарство може припремити смернице за спровођење одобрених програма и пројеката и/или организовати обуку за носиоце одобрених програма и пројеката.

***Члан 13.***

Носилац одобреног програма или пројекта дужан је да по завршетку програма или пројекта достави завршни извештај о реализацији програма или пројекта и утрошку средстава у року од 20 дана од његовог завршетка на Обрасцу ОЗИ-Н - Завршни извештај - наративни и Обрасцу ОЗИ-Ф - Завршни извештај - финансијски, који су одштампани уз овај правилник и чине његов саставни део.

***Члан 14.***

Министарство прати спровођење и реализацију одобрених програма и пројеката на основу: достављених извештаја и непосредног увида у реализацију одобреног програма и пројекта, као и непосредним контактом са корисницима одобрених програма и пројеката.

Носилац програма или пројекта дужан је да у току реализације омогући Министарству праћење спровођења програма или пројекта, присуство при реализацији активности, као и увид у целокупну документацију.

Носилац програма или пројекта дужан је да благовремено обавести Министарство о времену и месту реализације активности на програму или пројекту.

Министарство обезбеђује услове за праћење спровођења и реализације одобрених програма и пројеката.

***Члан 15.***

Овај правилник ступа на снагу осмог дана од дана објављивања у "Службеном гласнику Републике Србије".

Број 450-110-00-00021/2011-04

У Београду, 19. фебруара 2016. године

Министар,

Вања Удовичић, с.р.